Na der grote. Erwerdige, leve, holde here. Jwer werdicheit bidden wii otmodeliken to wetende, dat wii jwer herlicheit breff, gegeven to Wenden des midwekens in den pinxst hilgen dagen, hebben untfangen unde wol vornomen, rorende van enen breve, an jwe werdicheit van den erwerdigen in Gode vederen unde hern, Johannes, ersebisscoppe to Upsal, Tomas, bisscoppe to Strengnis, unde van den strengen Benedictus Stensson unde Stur Algutsson, ritteren, Johannes Cropeline unde Nicolaus Pusse, knechten van wapen, gesscreven, van welkem breve, an jwe werdicheit gescreven, wii enen geliken breff van inholde an uns van den erbenomeden in Gode vederen unde heren, bisscoppen, ritteren unde knechten, untfangen unde wol vornomen hebben, dergelik van uns, alse van jwer herlicheit, se enes antwordes up denzulven breff begerende. Worumme wii jwe werdicheit vitliken bidden, en alle sake unde wo se gevallen sin, uterliken to vorscrivende, dat wii unser sake bii jwer herlicheit allewege overbodich geweset sin to blivende unde noch sin; ok dat gii int erste enes dages up Wulvesoe edder to sunte Berigitten mit em van unser wegen vorrameden to holdende, dar gii jwe gebedegere darto genomet uppe de vorramede tiit to Reval wart santen, alse de ersamen heren, den lantmarscalk to Liifflande, cumpthur to Asschrode miit welken anderen gebedegeren, de dat beste darinne bearbeidet solden hebben, unde dat wii dar koste unde teringe upp gedaen hebben, ziner uns vormodende na jwer werdicheit vorrame, des he doch nicht en achtede unde to den vorbenomeden steden, den dach to vulteende, nicht en quam, alze jwer werdicheit der sake alle wol vordenken mach; ok dat he jwer werdicheit van eneme dage in jwen breve an em gescreven, tor Narwe up sunte Johans dach to holdende, de em dach tor hant gekomen is, gen antworde gescreven hevet, unde de unsen unde unser borger kindere mit eren schepen unde guderen in veligen dage genomen unde gevangen hevet unde noch holdet, ok anderer saken vele, de to lank weren to scrivende. Erwerdige, leve, holde here. Hiir bidden wii jw des besten, alse gii allewege gerne doen, inne to ramende unde uns ene afscrifft jwes breves, den jwe herlicheit an de erbenomeden erwerdigen in Gode vedere unde heren, bisscope, rittere unde knechte vorbenomet, vorscrivende wert, to sendende, dar wii uns mogen weten na to richtende, ok genen dach mit her Cristerne buten landes, alse wii jw wol er gescreven hebben, to begripende.